**ภญ. เบญญาภา เพชรปวรรักษ์**

**ภก. นาวาวี ยียะห์ยา**

**งานเภสัชกรรมคลินิก ฝ่ายเภสัชกรรม**

**คณะแพทยศาสตร์โรงพยาบาลรามาธิบดี**

**ยาแก้แพ้**

เชื่อว่าหลายคนคงเคยมีประสบการณ์ไปซื้อยาที่ร้านยา หรือรับยาจากสถานพยาบาลเนื่องจากมีอาการผื่นคัน เป็นหวัดน้ำมูกไหล หรือเป็นภูมิแพ้ แล้วได้ยาที่เรียกว่า “ยาแก้แพ้” กลับมา และอาจเกิดข้อสงสัยว่า ยาแก้แพ้คืออะไร? ทำไมจึงสามารถรักษาอาการน้ำมูกไหล ผื่นคันได้? ทำไมบางตัวกินแล้วง่วงบางตัวกินแล้วไม่ง่วง ? ในบทความนี้เราจะมาทำความรู้จักกับยาแก้แพ้กันนะครับ

โดยปกติในสภาวะที่มีการแพ้ ร่างกายจะหลั่งสารที่มีชื่อว่าฮิสตามีนออกมาจาก Mast cell ไปจับและกระตุ้นตัวรับที่จำเพาะ ส่งผลให้เกิดการหดตัวของกล้ามเนื้อเรียบ การขยายตัวของหลอดเลือด เกิดเป็นอาการต่างๆของการแพ้ เช่น ผื่นคันบริเวณผิวหนัง น้ำมูกไหล เป็นต้น “ยาแก้แพ้” เป็นชื่อเรียกของยาในกลุ่ม Antihistamines เป็นยาที่มีฤทธิ์ยับยั้งการทำงานของฮิสตามีนซึ่งหลั่งเมื่อเกิดอาการแพ้ โดยในปัจจุบันแบ่งได้เป็น 3 Generations คือ ยาแก้แพ้กลุ่มดั้งเดิม (**First generation หรือ conventional antihistamines)** ยาแก้แพ้กลุ่มใหม่ (**Second generation และ Third generation หรือเรียกว่าเป็นยากลุ่ม Non-sedating antihistamines)**

สำหรับยาแก้แพ้กลุ่มดั้งเดิม **(First generation หรือ conventional antihistamines)** เช่น คลอเฟนิรามีน (chlorpheniramine) บรอมเฟนิรามีน (brompheniramine) ไดเฟนไฮดรามีน (diphenhydramine) ไดเมนไฮดริเนต (dimenhydrinate) ไฮดรอกไซซีน (hydroxyzine) ทริโปรลิดีน (triprolidine) เป็นต้น เนื่องจากยาในกลุ่มนี้มีความสามารถในการละลายในไขมันได้ดี (Highly lipophilicity) จึงสามารถผ่านเข้าสู่สมองไปกดระบบประสาท ทำให้เกิดอาการข้างเคียงที่สำคัญคือมี อาการง่วงซึม จึงควรระมัดระวังในผู้ที่มีการขับรถ หรือทำงานร่วมกับเครื่องจักร และนอกจากจะสามารถยับยั้งการทำงานของฮิสตามีนแล้วยาในกลุ่มนี้ยังมีฤทธิ์ยับยั้งการทำงานของสารสื่อประสาทอะเซทิลโคลีน (anticholinergic) ที่ทำให้ต่อมภายในโพรงจมูกหลั่งน้ำมูก ทำให้น้ำมูกลดลง จึงสามารถใช้บรรเทาอาการน้ำมูกไหลจากทั้งสาเหตุไข้หวัดและอาการแพ้ได้ และอาจพบอาการข้างเคียงอื่นๆ ได้อีก เช่น ปากแห้ง คอแห้ง ตาพร่า ท้องผูก ปัสสาวะคั่ง ซึ่งเป็นผลจากการยับยั้งการทำงานของสารสื่อประสาทอะเซทิลโคลีนที่ส่วนอื่นๆของร่างกาย ทำให้ต้องระมัดระวังการใช้ในผู้ป่วย ต่อมลูกหมากโต ต้อหินมุมปิด เนื่องจากอาจทำให้อาการของโรคดังกล่าวแย่ลงได้ ส่วน **Second generation และ Third generation** เป็นยาแก้แพ้กลุ่มใหม่ ซึ่งมักเรียกรวมกันว่ากลุ่ม **Newer antihistamines หรือ** **Non-sedating antihistamine** ยกตัวอย่างเช่น เฟกโซเฟนาดีน (fexofenadine) ลอราทาดีน (loratadine) เซทิริซีน (cetirizine) เลโวเซทิริซีน (levocetirizine) เป็นต้น จะออกฤทธิ์ยับยั้งการทำงานของฮิสตามีนโดยไม่ยับยั้งการทำงานของสารสื่อประสาทอะเซทิลโคลีนจึงมีผลข้างเคียงต่ำกว่ากลุ่ม **First generation** ได้แก่ อาการปากแห้ง คอแห้ง ตาพร่า ท้องผูก และปัสสาวะคั่ง รวมทั้งยาในกลุ่มนี้สามารถผ่านเข้าสู่สมองได้น้อยกว่าจึงทำให้เกิดผลข้างเคียงง่วงซึมได้น้อยกว่าอีกด้วย จึงเหมาะในการนำมาใช้บรรเทาในผู้ป่วยโรคภูมิแพ้ ซึ่งต้องใช้ยาเป็นระยะเวลานานได้ดี

เนื่องจากยาในกลุ่ม Antihistamines มีหลากหลายชนิดในแต่ละกลุ่ม ซึ่งมีผลข้างเคียงและข้อจำกัดในการใช้ที่แตกต่างกัน ดังนั้นเมื่อผู้ป่วยเข้ารับการรักษาในสถานพยาบาลหรือซื้อยากินเอง ควรแจ้งข้อมูลโรคประจำตัว ยาที่ใช้อยู่ประจำ รวมทั้งประวัติการแพ้ยาทุกครั้ง เพื่อให้ผู้ป่วยได้รับยาที่มีประสิทธิภาพในการรักษา และมีความปลอดภัยสำหรับผู้ป่วยครับ